b'\n_START_ARTICLE_\nMatti Koivurinta\n_START_PARAGRAPH_\nMatti Koivurinta (s. 22. syyskuuta 1931 Turku) on turkulainen kauppaneuvos. H\xc3\xa4n on Aboa Vetus & Ars Nova -museon perustaja ja h\xc3\xa4nen nime\xc3\xa4\xc3\xa4n kantava s\xc3\xa4\xc3\xa4ti\xc3\xb6 on Rettigin palatsin omistaja. Koivurinta oli Turun kaupunginvaltuuston j\xc3\xa4sen kokoomuksen valtuutettuna 1977\xe2\x80\x931988._NEWLINE_Koivurinnan omaisuus on per\xc3\xa4isin auto-, kiinteist\xc3\xb6-, arvopaperi- ja rakennustarvikealoilla toimivasta Tavoite-konsernista. Yrityksen pohjana oli Koivurinnan vanhempien perustamat yritykset, joiden johtajaksi h\xc3\xa4n tuli valmistuttuaan kauppakorkeakoulusta._NEWLINE_Vuonna 1992 Koivurinta lahjoitti  yhti\xc3\xb6ns\xc3\xa4  osakkeet Matti Koivurinnan s\xc3\xa4\xc3\xa4ti\xc3\xb6lle, joka myi ne  takaisin nuorentuneelle toimivalle johdolle. Kolme vuotta t\xc3\xa4m\xc3\xa4n j\xc3\xa4lkeen  Tavoite-yhti\xc3\xb6t hakeutui itse konkurssiin, ja SYP k\xc3\xa4rsi 110 miljoonan markan luottotappiot. S\xc3\xa4\xc3\xa4ti\xc3\xb6lle tehtyj\xc3\xa4 lahjoituksia pankit eiv\xc3\xa4t kuitenkaan vaatineet purettavaksi._NEWLINE_Koivurinta on perustanut nime\xc3\xa4\xc3\xa4n kantavan Matti Koivurinnan s\xc3\xa4\xc3\xa4ti\xc3\xb6n, jonka asiamiehen teht\xc3\xa4vist\xc3\xa4 h\xc3\xa4n j\xc3\xa4i vuonna 2009 el\xc3\xa4kkeelle. Sen j\xc3\xa4lkeen h\xc3\xa4n on jatkanut s\xc3\xa4\xc3\xa4ti\xc3\xb6n kunniapuheenjohtajana ja hallituksen j\xc3\xa4senen\xc3\xa4. 2010-luvun keskivaiheilta alkaen s\xc3\xa4\xc3\xa4ti\xc3\xb6it\xc3\xa4 valvova Patentti- ja rekisterihallitus on pyrkinyt erottamaan s\xc3\xa4\xc3\xa4ti\xc3\xb6n hallituksesta Matti Koivurinnan sek\xc3\xa4 t\xc3\xa4m\xc3\xa4n pojan Juha Koivurinnan s\xc3\xa4\xc3\xa4ti\xc3\xb6lain vastaisen toiminnan takia. Turun hovioikeus tuomitsi huhtikuussa 2019 molemmat erotettaviksi, mutta tuomiosta saatetaan valittaa korkeimpaan oikeuteen._NEWLINE_Matti Koivurinnan s\xc3\xa4\xc3\xa4ti\xc3\xb6n johdossa on istunut turkulaisia merkkihenkil\xc3\xb6it\xc3\xa4, kuten hovioikeuden presidentti ja entisi\xc3\xa4 kaupunginjohtajia._NEWLINE_Rettigin palatsi siirtyi velkoineen Matti Koivurinnan S\xc3\xa4\xc3\xa4ti\xc3\xb6n omistukseen vuonna 1992._NEWLINE_Turun Matintalo (Aninkaistenkatu 8) on saanut nimens\xc3\xa4 Koivurinnan mukaan._NEWLINE_Koivurinnasta ilmestyi Juha Haapakosken kirjoittama el\xc3\xa4m\xc3\xa4kerta Mesenaatti toukokuussa 2013.'